કેન્દ્ર અને દેશનાં 21 રાજ્યોમાં ભાજપ અને મિત્ર પક્ષોની સરકારો સ્થપાઈ એનો સંપૂર્ણ યશ ગુજરાતના ચાણક્યમાંથી ચંદ્રગુપ્ત બનેલા નરેન્દ્ર મોદીની વ્યૂહરચનાને ફાળે જ જાય છે. સમગ્રપણે સંઘ પરિવાર અને ભાજપના સંગઠનને સક્રિય કરીને સામ, દામ, દંડ અને ભેદ થકી વડા પ્રધાન મોદી અને રાષ્ટ્રીય અધ્યક્ષ અમિત શાહના નેતૃત્વમાં ભાજપની વિજયપતાકા ચારે દિશામાં લહેરાઈ રહી છે. આવતા દિવસોમાં ભાજપના મોદીના નેતૃત્વ સામે લોકસભા ચૂંટણીમાં વિપક્ષી પડકાર ઊભો કરવા માટે બીજા અને ત્રીજા મોરચાનાં વિભાજનો નિરર્થક સાબિત થઈ શકે એટલે અત્યારથી સંયુક્ત વિપક્ષી મોરચાના વડા પ્રધાનનો કોઈ ઉમેદવાર જાહેર કરવાને બદલે પહેલાં તો સંયુક્ત મોરચો મજબૂત કરીને જંગમાં કાં જીત મેળવવા કે ખપી જવાના સંકલ્પ સાથે લોકસભાની ચૂંટણી લડવા વિપક્ષે સજ્જ જવું પડશે. અન્યથા જમ્મુ-કાશ્મીરના મુખ્યમંત્રી રહેલા ઓમર અબદુલ્લાએ કહ્યું છે તેમ 2019ની લોકસભાની ચૂંટણી ભૂલીને વિપક્ષે 2024ની જ તૈયારી કરવાની રહેશે. કેન્દ્રમાં ભાજપના વડપણવાળી મોદી સરકારની લોકપ્રિયતા ઘટી રહ્યાના સંકેત મળતા હોવા છતાં વિપક્ષો વેરવિખેર હોવાને કારણે તથા કેન્દ્રની એજન્સીઓ ભાજપ હસ્તક હોવાને કારણે ધાર્યું કરવી શકે છે.